Forslag til retningslinjer for vurdering av forskerkurs for ph.d. kandidater tilknyttet Fysisk institutt.

I « Utfyllende regler for graden ph.d. ved MN-fakultetet tillates det at ph.d. kandidater ved fakultetet kan inkludere eksterne forskerkurs i sin opplæringsdel. Dersom forskerkurset ikke har en vurderingsform som godtas av fakultetet må kandidaten holde et seminar ved grunnenheten etter at kurset er gjennomført.

Kandidaten som har forskerkurs uten avsluttende vurdering i opplæringsdelen må ta kontakt med studieadministrasjonen i god tid før kurset avholdes for å gjøre en avtale om å holde et seminar for å få studiepoeng for kurset.

1. Varighet og nivå følger fakultetets regler for prøveforelesning. Seminaret skal vare i 45 minutter, og nivået skal være slik at det kan følges av tilhørere med forkunnskaper tilsvarende de en ville forvente å finne blant viderekomne studenter i faget (minst ett års utdannelse innen faget).
2. Seminaret vurderes på samme måte som prøveforelesninger ved at følgende blir vurdert:
   1. Kandidatens valg av stoff.
   2. Struktur/organisering av forelesningen.
   3. Forståelse og modenhet.
   4. Presentasjonsteknikk, inklusiv bruk av visuelle hjelpemidler.
3. Leder for ph.d.- utvalget (evt. en annen representant for instituttets ph.d. -utvalg), hovedveileder (evt. senior fra forskningsgruppen), og sekretær fra studieadministrasjonen skal normalt være til stede for å vurdere seminaret. Det skrives en rapport som overleveres til fakultetet. Seminaret skal normalt avholdes på torsdager med unntak av dager hvor Fysisk institutt arrangerer Felleskollokvium.
4. Tittel, nøkkelpunkter og abstract oversendes til [studieinfo@fys.uio.no](mailto:studieinfo@fys.uio.no) for publisering på instituttets nettsider senest 14 dager før seminaret skal avholdes.

**Grunnlag for forslag til retningslinjer:**

1. Utfyllende regler til Forskrift for graden philosophiae doctor (ph.d.) ved MN-fakultetet : <http://www.mn.uio.no/forskning/doktorgrad-karriere/regelverk/utfyllende-regler.html> , 8.3: «For å få et forskerkurs godkjent, må kandidaten holde et seminar ved grunnenheten etter at kurset er gjennomført. Seminaret skal evalueres av en representant for det lokale ph.d.-utvalget. Unntak gjøres for forskerkurs som går regulært ved andre universiteter i Norge og som har avsluttende eksamen.»
2. Utfyllende regler til Forskrift for graden philosophiae doctor (ph.d.) ved MN-fakultetet : §18.1 Prøveforelesning:

«Grunnenheten arrangerer prøveforelesningen. Fakultetet sørger for kunngjøring. Prøveforelesningen skal vare i 45 minutter.

Komiteens innberetning av prøveforelesningen skal utarbeides på særskilt skjema. Følgende momenter skal inngå i vurderingen:

* Kandidatens valg av stoff.
* Struktur/organisering av forelesningen.
* Forståelse og modenhet.
* Presentasjonsteknikk, inklusiv bruk av visuelle hjelpemidler.

Kandidaten informeres om utfallet av prøveforelesningen etter at disputasen er avviklet.

Senest 2 uker før prøveforelesningen sender grunnenheten melding til fakultetet om når og hvor prøveforelesning og disputas skal finne sted»

1. Veiledning om bedømmelse av norske doktorgrader, §5.1, <http://www.uio.no/om/regelverk/forskning/forskerutdanning/drgrbed.html> : «Forelesningen(e) bør normalt legges opp slik at de med utbytte kan følges av tilhørere med forkunnskaper tilsvarende de en ville forvente å finne blant viderekomne studenter i faget (minst ett års utdannelse innen faget). «